TVO อัพไซด์ 19% ปันผลสูงถึง 7%ลุ้นประกาศกำไร Q3/58 ที่ 584 ลบ.
บล.ซีไอเอ็มบี (ประเทศไทย) แนะนำ ซื้อ TVO โดยมีราคาเป้าหมาย 31.75 บ. ลุ้นประกาศกำไร Q3/58 ที่ 584 ลบ. โดยมี upside 19% และมีอัตราเงินปันผลสูงถึง 7%
3 พ.ย. 2558

บล.ซีไอเอ็มบี (ประเทศไทย) ระบุในบทวิเคราะห์ (3 พ.ย.) แนะนำ ซื้อ บริษัท น้ำมันพืชไทย จำกัด (มหาชน) หรือ TVO โดยมีราคาเป้าหมาย 31.75 บาท โดยหลังการประชุมนักวิเคราะห์เมื่อวานนี้ คาดว่า TVO จะรายงานผลการดำเนินงานไตรมาส 3/58 มีกำไรสุทธิ 584 ล้านบาท (เพิ่มขึ้น 6% จากไตรมาสก่อน, เพิ่มขึ้น 129%จากปีก่อน) แต่หากไม่รวมกำไรจากอัตราแลกเปลี่ยน 150 ล้านบาท บริษัทจะมีกำไรปกติจากการดำเนินงาน 434 ล้านบาทเติบโตโดดเด่น 70%จากปีก่อน (แต่ลดลง 16%จากไตรมาสก่อน ตามผลของฤดูกาล) ซึ่งสูงกว่าที่นักวิเคราะห์มีการทำประมาณการก่อนหน้านี้ถึง 44% และสูงกว่าที่ประเมิน 24%
โดยกำไรที่ดีขึ้นมากมาจากปริมาณการขายที่เพิ่มขึ้น 9%จากปีก่อนสำหรับกากถั่วเหลืองและ+8% สำหรับน้ำมันถั่วเหลือง ในขณะที่ต้นทุนรวมลดลงถึง 26%จากปีก่อน จากต้นทุนราคาถั่วเหลืองที่ลดลง ส่งผลให้อัตรากำไรขั้นต้นเพิ่มสูงขึ้นเป็น 12.4% จาก 7.7% ในไตรมาสเดียวกันของปีก่อน นอกจากนั้นผู้บริหารยังคาดว่า spread ของบริษัทจะยังอยู่ในระดับสูงต่อไปจนถึงไตรมาส 1/59 จากความต้องการกากถั่วเหลืองจากจีนและจากการนำไปทำอาหารสัตว์ ราคาหุ้นปัจจุบันมี upside 19% และมีอัตราเงินปันผลสูงถึง 7%